NARIADENIE KOMISIE (ES) č. 413/2008
z 8. mája 2008,
ktorým sa mení, dopĺňa a opravuje nariadenie (ES) č. 27/2008, ktorým sa otvára a zabezpečuje správa niektorých ročných tarifných kvót pre výrobky zaradené do kódov 0714 s pôvodom v niektorých tretích krajinách iných ako Thajsko
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1095/96 z 18. júna 1996 o implementácií koncesií stanovených v zozname CXL vypracovanom bezprostredne po záveroch rokovaní podľa článku XXIV ods. 6 GATT (1), a najmä na jeho článok 1 ods. 1,
keďže:
(1)
Zo skúseností získaných pri uplatňovaní nariadenia Komisie (ES) č. 27/2008 z 15. januára 2008, ktorým sa otvára a zabezpečuje správa niektorých ročných tarifných kvót pre výrobky zaradené do kódov KN 0714 10 91, 0714 10 99, 0714 90 11 a 0714 90 19 s pôvodom v niektorých tretích krajinách iných ako Thajsko (2), vyplýva, že na zabezpečenie riadnej správy kvót je potrebné uvedené nariadenie mierne upraviť.
(2)
Za účelom riadnej správy uvedených kvót a vzhľadom na skúsenosti sa zdá byť potrebné zlepšiť plynulosť trhu pre príslušné výrobky a zabezpečiť lepšie využívanie kvót. Je preto vhodné umožniť hospodárskym subjektom predkladať viac ako jednu žiadosť o povolenie za kvótové obdobie a odchýliť sa tak od článku 6 ods. 1 nariadenia Komisie (ES) č. 1301/2006 (3).
(3)
S cieľom zabezpečiť správu príslušných kvót na základe príslušného kvótového roku by sa malo spresniť, že pokiaľ sa žiadosti o povolenia predložia v decembri a zároveň sa týkajú kvóty na ďalší rok, členské štáty zasielajú Komisii žiadosti, ktoré im boli predložené dopredu v decembri, až v priebehu prvého obdobia nasledujúceho roka.
(4)
S cieľom racionalizovať a zjednodušiť sledovanie žiadostí Komisiou a obmedziť počet oznámení, ktoré majú členské štáty zasielať Komisii, by sa malo ustanoviť, že sa Komisii zašle iba jedno oznámenie týždenne.
(5)
Pri kodifikácii nariadenia Komisie (ES) č. 2449/96 z 18. decembra 1996 otvárajúceho a zabezpečujúceho správu niektorých ročných tarifných kvót pre výrobky zaradené do kódov KN 0714 10 91, 0714 10 99, 0714 90 11 a 0714 90 19 s pôvodom v niektorých tretích krajinách iných ako Thajsko (4) uskutočnenej nariadením (ES) č. 27/2008 bol kód KN 0714 10 99 prevzatý bez toho, aby sa zohľadnila zmena číslovania kódov kombinovanej nomenklatúry, ku ktorej došlo prostredníctvom nariadenia (ES) č. Komisie 1214/2007 (5), čo malo za následok nahradenie číselného znaku KN 0714 10 99 číselným znakom KN ex 0714 10 98. Nariadenie je preto vhodné zodpovedajúcim spôsobom prispôsobiť vrátane opravy názvu nariadenia.
(6)
Pridelenie vyhradených množstiev členským štátom WTO vo výške 1 320 590 ton a nečlenským štátom WTO vo výške 32 000 ton jasne nevyplýva z článku 1 nariadenia (ES) č. 27/2008. S cieľom predísť vzniku nejasností je vhodné prispôsobiť znenie tohto ustanovenia.
(7)
Nariadenie (ES) č. 27/2008 by sa preto malo zodpovedajúcim spôsobom zmeniť, doplniť a opraviť.
(8)
Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Nariadenie (ES) č. 27/2008 sa mení a dopĺňa takto:
1.
V článku 1 sa za prvý pododsek vkladá tento pododsek:
„Na uplatnenie tohto nariadenia sú výrobky zaradené do kódu KN ex 0714 10 98 výrobky iné ako pelety z múky a krupice zaradené do kódu KN 0714 10 98.“
2.
Článok 8 sa mení a dopĺňa takto:
a)
V odseku 1 sa pridáva tento pododsek:
„Odchylne od článku 6 ods. 1 nariadenia (ES) č. 1301/2006 môže žiadateľ predložiť viac ako jednu žiadosť o povolenie za kvótové obdobie. Žiadateľ však môže predložiť iba jednu žiadosť o povolenie týždenne.“
b)
Odseky 2, 3 a 4 sa nahrádzajú takto:
„2. Pre výrobky s pôvodom v Indonézii alebo Číne sa žiadosti o povolenia môžu vzťahovať na dovoz, ktorý sa uskutoční v nasledujúcom roku, ak sú predložené počas decembra na základe vývozného povolenia vystaveného indonézskymi alebo čínskymi orgánmi na príslušný rok.
3. Členské štáty oznámia Komisii po skončení lehoty na predkladanie žiadostí podľa odseku 1 prvého pododseku a najneskôr do nasledujúceho štvrtka do 13. hodiny tieto informácie:
a)
celkové množstvá, ktorých sa týkajú žiadosti o povolenia, rozpísané podľa pôvodu a kódu výrobkov;
b)
číslo predloženého osvedčenia o pôvode a celkové množstvo uvedené na origináli dokladu alebo vo výpise z neho;
c)
čísla vývozných povolení vydaných indonézskymi alebo čínskymi úradmi a zodpovedajúce množstvá, ako aj názov plavidla.
Pri žiadostiach podľa odseku 2 však členské štáty oznámia tieto údaje spolu s oznámeniami z prvého týždňa nasledujúceho roka.
4. Dovozné povolenie sa vydáva štvrtý pracovný deň po skončení lehoty na zaslanie oznámenia uvedeného v odseku 3.“
Článok 2
Nariadenie (ES) č. 27/2008 sa opravuje takto:
1.
V názve sa kód KN „0714 10 99“ nahrádza kódom „ex 0714 10 98“:
2.
V článku 1 sa odsek 1 opravuje takto:
a)
Úvodná veta sa nahrádza takto:
„Od 1. januára 1997 sú týmto otvorené nasledujúce ročné tarifné kvóty na dovozy výrobkov zaradených do kódov KN 0714 10 91, ex 0714 10 98, 0714 90 11 a 0714 90 19 so 6 % colnou sadzbou ad valorem:“
b)
Písmená c) a d) sa nahrádzajú takto:
„c)
kvóta 145 590 ton na príslušné výrobky s pôvodom v členských krajinách Svetovej obchodnej organizácie (WTO) iných ako Thajsko, Čína a Indonézia;
d)
kvóta 32 000 ton pre príslušné výrobky s pôvodom v krajinách, ktoré nie sú členmi WTO, z čoho je 2 000 ton vyhradených pre dovoz výrobkov zaradených do kódov KN 0714 10 91 a 0714 90 11.“
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. mája 2008